钦定古今图书集成/明伦汇编/氏族典/第026卷 > 《王应麟姓氏急就篇》 > 洪朝选
## 钦定古今图书集成/明伦汇编/氏族典/第026卷 > 《王应麟姓氏急就篇》 > 洪朝选

按《泉州府志》：“朝选，字汝尹，同安人。嘉靖辛丑进士，除
南京户部主事，出榷北新关。一日，思所学未足，非古
人学优则仕之意，上疏引疾。久之，充然有得。起为南
吏部郎，出督学西蜀，端士习，正文体，持法秉公。朝选
不为分宜相所善，而徐文贞阶深与之。分宜败，遂以
山西参政召为太仆少卿。寻进佥都御史，提督操江。”
旋加副都，开府山东。隆庆戊辰，入为刑部侍郎。徐文
贞去位，江陵秉枢心恶之。亡何，以大计罢归。朝选性
刚介，好言有司长短。会耿定向抚闽，耿素善朝选，每
咨以时政，答中偶及藩司支放边戍月饷事，左伯九
江劳堪知而深衔之。耿以忧去，劳代之廉。江陵权相
意捃摭其无情事以闻于朝，江陵拟旨削籍逮讯，九
江得密报，遂驰戎卒逮朝选下狱。不二日，毙之狱中。
后江陵败，子兢讼冤阙下。诏复其官，堪与造谤者俱
遣戍，朝论始快。